የኢትዮጵያና የተባበሩት ዓረብ ኤምሬቶች ግንኙነት እየተጠናከረ መምጣቱ ተገለጸ
የኢትዮጵያና የተባበሩት ዓረብ ኤምሬቶች ግንኙነት መጠናከር የአገሪቷ ባለኃብቶች በኢትዮጵያ ያላቸውን ኢንቨሰትመንት እንዲጨምር ማድረጉን አምባሳደር ጋዚ አብዱላ ቢናሹር ገለጹ።የሁለቱ አገራት ሁለንተናዊ ግንኙነት ከዚህ የበለጠ ተጠናክሮ እንዲቀጥል የተጀመሩ ሥራዎች በትኩረት ይሰራሉ ብለዋል።የኢትዮጵያና የተባበሩት ዓረብ ኤምሬት ሁለንተናዊ ግንኙነታቸው ከተጀመረ አጭር ዓመት ቢሆንም፤ ከቅርብ ዓመታት ወዲህ ሁለቱ አገሮች በተለይ ኢኮኖሚያዊ ግንኙነት እየተጠናከረ በመምጣቱ የአገሪቷ ባለኃብቶች ኢትዮጵያን ለኢንቨስትመንት ተመራጭ እያደረጓት መጥተዋል። እስካሁን ባለው ኢኮኖሚያዊ ግንኙነት፣ በኢንቨስትመንት ከመጡት 103 ኩባንያዎች ውስጥ 48ቱ ወደ ሥራ የገቡ ሲሆን፤ 55 ኩባንያዎች ደግሞ ፈቃድ አግኝተው ወደ ሥራ ለመግባት ዝግጅት ላይ ናቸው።በሥራ ላይ ያሉት ኩባንያዎች 56 ሚሊዮን ዶላር በኢትዮጵያ የሚያንቀሳቅሱ ሲሆን፤ በዝግጅት ላይ 55ቱ ኩባንያዎች ደግሞ በ4 ነጥብ 5 ቢሊዮን ብር ሥራ እንደሚጀምሩ በኢትዮጵያ የአገሪቱ ኤምባሲ መረጃ ያመለክታል።በኢትዮጵያ የተባበሩት ዓረብ ኤሚሬት አምባሳደር ጋዚ አብዱላ ቢናሹር ከኢዜአ ጋር ባደረጉት ቆይታ ኢትዮጵያና የተባበሩት ዓረብ ኤምሬት ሁለንተናዊ ግንኙነታቸውና የትብብር አጀንዎች እየጨመሩ መምጣቱን ተናግረዋል።በሁለቱ አገራት መካከል እየተፈጠረ ባለው የተጠናከረ ማኅበራዊና ኢኮኖሚያዊ ግንኙነት በርካታ የተባበሩት ዓረብ ኤሚሬት ባለኃብቶች ወደ ኢትዮጵያ እየመጡ ነው ብለዋል።በሥራ ላይ የሚገኙ ኩባንያዎች በምርት ማቀነባበሪያ ዘርፍ፣ በዘመናዊ ግብርና፣ በመድኃኒት ማምረቻ፣ በማዕድን ዘርፍ እና ሌሎች መስኮች ላይ መሰማራታቸውን አምባሳደሩ ገልጸዋል።ኢትዮጵያ በአፍሪካ ካላት ምቹ የኢንቨስትመንት ተመራጭነት በቀጣይም በርካታ ባለኃብቶች መዋለ ንዋያቸውን ለማፍሰስ ፍላጎት እያሳዩ መሆናቸውን አምባሳደር ቢናሹር ገልፀዋል።ሁለቱ አገራት በንግድና ኢንቨስትመንት ያላቸውን ግንኙነት ከማጠናከር አኳያ በጥምር ኮሚቴ ብዙ ሥራዎችን እያከናወኑ መሆኑንም ተናግረዋል።የሁለቱ አገራት ግንኙነት እየተጠናከረ ከመምጣቱ ጋር ተያይዞ በኢትዮጵያ ኤምባሲያቸው በኩል ለሁለቱም ዲፕሎማቶችና የመንግሥት አመራር አካላት ቪዛ እየሰጡ መሆኑን አንስተዋል።ይሁን እንጂ በአሁኑ ወቅት ኤምባሲው ለግለሰቦች ምንም ዓይነት ቪዛ እየሰጠ አለመሆኑን ገልጸዋል።በኢትዮጵያ በሚያደርጉት የኢንቨስትመንት እንቅስቃሴ የውጪ ምንዛሪ እጥረት እንደገጠማቸውና ለዚህም መንግሥት በቅርቡ ችግሩን ለመፍታት ቃል እንደገባላቸው አስታውቀዋል።የጋራ ትብብሩን ለማጠናከር የሁለቱ አገራት መሪዎች በቅርበት ውይይት እያደረጉ መሆኑን አንስተው፤ አገራቱ ያላቸው የጋራ ግንኙነት ከዚህ በላይ ተጠናክሮ እንደሚቀጥል እምነት እንዳላቸውም አምባሳደር ጋዚ አብዱላ አስረድተዋል።የሁለቱ አገራት ግንኙነት ከተጀመረ የቆየ ቢሆንም ኢትዮጵያ ቆንስላዋን እ.ኤ.አ በ2004 በዱባይ የከፈተች ሲሆን፤ ኤምባሲዋን ደግሞ በ2014 በአቡ ዳቢ ከፍታለች። የተባበሩት ዓረብ ኤምሬት ደግሞ እ.ኤ.አ በ2010 ነበር ኤምባሲዋን በኢትዮጵያ የከፈተችው።የኢትዮጵያና የተባበሩት አረብ ኢሚሬትስ የንግድ ግንኙነት ከ10 ዓመት በፊት ከነበረበት 45 ነጥብ 4 ሚሊዮን ዶላር ባሳለፍነው የፈረንጆች 2016 ዓመት ከ809 ሚሊዮን ዶላር በላይ መድረሱን የኢትዮጵያ ኢንቨስትመንት ኮሚሽን መረጃ ያስረዳል። (ኢዜአ)